โซลาร์เซลล์ เป็นทางเลือกที่ดี แต่ไม่ได้เหมาะกับทุกบ้าน
หากเราเป็นหนึ่งในคนที่สงสัยในเรื่องนี้ ลงทุนแมนจะมาสรุปเรื่องที่ควรรู้ เพื่อให้ง่ายต่อการตัดสินใจมากขึ้น  
17 พ.ค. 2566

โซลาร์เซลล์ เป็นทางเลือกที่ดี แต่ไม่ได้เหมาะกับทุกบ้าน /โดย ลงทุนแมน 
“ค่าไฟแพง” เป็นปัญหาที่เราทุกคนต้องเจอ 
โดยเฉพาะในเดือนที่ผ่านมา เรียกได้ว่าแต่ละบ้าน 
ค่าไฟพุ่งมากกว่าเท่าตัว
หลายคนจึงมีไอเดียที่ว่าลองติดตั้งโซลาร์เซลล์สิ จะได้ช่วยลดค่าไฟให้ถูกลงได้ แถมเรายังสามารถขายไฟกลับไปให้การไฟฟ้าได้อีกด้วย
แต่หลายคนก็อาจไม่แน่ใจว่า ติดแล้วจะคุ้มไหม หรือเราควรต้องรู้อะไรบ้าง
หากเราเป็นหนึ่งในคนที่สงสัยในเรื่องนี้ ลงทุนแมนจะมาสรุปเรื่องที่ควรรู้ เพื่อให้ง่ายต่อการตัดสินใจมากขึ้น 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปกติแล้ว ระบบการติดตั้งโซลาร์เซลล์ 
แบ่งออกเป็น 3 ระบบด้วยกัน
แบบแรกเลย คือ “ระบบ Off grid”
ระบบนี้ เราสามารถติดตั้งโซลาร์เซลล์ โดยไม่ต้องเชื่อมต่อกับระบบไฟฟ้าของการไฟฟ้าได้เลย
ซึ่งจะมีข้อดีสำหรับบ้านหรือพื้นที่ห่างไกล เช่น บนภูเขา หรือติดตั้งเพื่อไว้ใช้งานเอง แต่จะไม่มีแบตเตอรี่กักเก็บไว้ใช้ในตอนกลางคืน
แบบต่อมา คือ “ระบบ On grid”
ระบบนี้ เป็นการติดตั้งโซลาร์เซลล์ที่เชื่อมต่อกับระบบการไฟฟ้า แต่จะไม่มีแบตเตอรี่กักเก็บไว้ใช้เช่นกัน
ข้อดีของระบบนี้ เราสามารถใช้ไฟที่ผลิตได้ในตอนกลางวัน และใช้ไฟจากการไฟฟ้าได้ในตอนกลางคืน ทำให้หลายคนมองว่าช่วยประหยัดค่าไฟได้
แบบสุดท้าย คือ “ระบบ Hybrid grid”
ในรูปแบบนี้ จะมีแบตเตอรี่ที่ไว้เก็บพลังงานแสงอาทิตย์ที่นำมาใช้งานได้ในตอนกลางคืน แต่จะมีค่าใช้จ่ายที่สูงขึ้นตามมาด้วย
ซึ่งระบบที่เป็นที่นิยมมากที่สุดในปัจจุบัน นั่นคือ ระบบ On grid เพราะไม่ต้องเสียค่าแบตเตอรี่ และมีราคาค่าติดตั้ง และค่าบำรุงรักษาไม่สูง
แถมเรายังจะได้ประโยชน์เพิ่มเติม จากการขายไฟในอัตราที่การไฟฟ้ารับซื้อตามนโยบายของรัฐอีกด้วย
เพราะในทุก ๆ เดือน บิลค่าไฟจะเป็นระบบ Net billing โดยจะคิดค่าไฟฟ้าที่เราใช้ทั้งหมด หักลบด้วยค่าไฟฟ้าที่เราขายได้ ทำให้เราเสียค่าไฟฟ้าน้อยลงนั่นเอง
ปัจจุบัน มีอัตราการรับซื้ออยู่ที่ 2.2 บาทต่อหน่วย และกำหนดให้บ้านแต่ละหลัง สามารถติดตั้งแผงโซลาร์เซลล์ที่มีกำลังการผลิตได้ ไม่เกิน 10 กิโลวัตต์ต่อชั่วโมง
ดังนั้นถ้าถามว่าเราจะประหยัดเงินได้เท่าไร และบ้านเราเหมาะสมที่จะติดโซลาร์เซลล์หรือไม่ ก็จะขึ้นกับ ปัจจัยที่แตกต่างกันในแต่ละบ้าน ดังต่อไปนี้
1) เราต้องตอบให้ได้ว่า บ้านเราใช้ไฟฟ้าตอนกลางวันหรือตอนกลางคืนมากกว่ากัน
เพราะในระบบ On grid ที่ไม่มีแบตเตอรี่กักเก็บพลังงานไว้ใช้ในตอนกลางคืน จะทำให้บ้านที่ใช้ไฟส่วนใหญ่ในช่วงกลางวัน คุ้มค่าต่อการติดตั้งมากกว่า
เพราะเราสามารถใช้ไฟฟ้าจากโซลาร์เซลล์ได้โดยตรงในตอนกลางวัน โดยไม่ต้องจ่ายค่าไฟให้การไฟฟ้า
นอกจากนี้ ยังต้องดูด้วยว่า ในแต่ละเดือนเราใช้ไฟไปกี่หน่วยตามบิลแจ้งค่าไฟฟ้า ทำให้เราสามารถติดตั้งแผงโซลาร์เซลล์ที่มีกำลังการผลิตให้เหมาะสมกับการใช้งานได้
2) เราทำสัญญาขายคืนให้กับการไฟฟ้า ที่ 2.2 บาท ด้วยหรือไม่ ? ถ้าเราทำสัญญาไว้ ในช่วงที่เราไม่ได้ใช้ไฟฟ้าในตอนกลางวัน เราก็จะสามารถขายคืนให้กับการไฟฟ้าได้ และช่วยเสริมทำให้เราคืนทุนเร็วขึ้น
3) โครงสร้างหลังคาบ้าน
การติดตั้งแผงโซลาร์เซลล์ให้ได้ประสิทธิภาพสูงสุด
ต้องวางในแนว 10-15 องศาจากหลังคา จึงต้องดูด้วยว่า หลังคาบ้านสามารถติดตั้งแผงโซลาร์แบบมีประสิทธิภาพได้หรือไม่
นอกจากนี้ ยังต้องดูด้วยว่า จุดติดตั้งแผงโซลาร์เซลล์มีตึก ต้นไม้ หรือสิ่งปลูกสร้างอะไรบังหรือไม่ และทิศทางแดดในแต่ละวัน ต้องมีความเข้มแสงที่เพียงพอด้วย
และหากพื้นที่หลังคาบ้านมีจำกัด ก็จะติดตั้งแผงโซลาร์เซลล์ได้น้อยลง กำลังการผลิตจึงอาจไม่มากนัก
4) การดูแลรักษาแผงโซลาร์เซลล์
โดยปกติ แผงโซลาร์เซลล์จะมีอายุการใช้งานนานถึง 25 ปี ซึ่งในระหว่างนั้นก็ต้องมีค่าซ่อมบำรุงและทำความสะอาด เพื่อให้ใช้งานได้อย่างเต็มที่
ดังนั้น หากติดตั้งโซลาร์เซลล์ เราอาจจะต้องเผื่อค่าใช้จ่ายในเรื่องนี้ไว้ด้วยเช่นกัน ซึ่งอาจทำให้ระยะเวลาคืนทุนนานขึ้นมากกว่าเดิม
นอกจากนี้ ยังมีค่าใช้จ่ายเรื่องการขออนุญาตติดตั้งตามกฎหมาย ซึ่งโดยทั่วไป ส่วนใหญ่ผู้ให้บริการแต่ละราย ก็จะทำให้ครบ จบ ในทีเดียว
อ่านมาถึงตรงนี้ คงจะตอบคำถามได้แล้วว่า 
ถ้าจะติดตั้งโซลาร์เซลล์แล้วดูว่าคุ้มไหม เราต้องรู้อะไรบ้าง ก่อนจะตัดสินใจในเรื่องนี้
ซึ่งก็ไม่ใช่ทุกบ้าน ที่จะเหมาะกับการติดตั้งโซลาร์เซลล์เสมอไป โดยเฉพาะการใช้ไฟ และโครงสร้างบ้าน ที่จะทำให้ระยะเวลาคืนทุนเร็วหรือช้าลง แตกต่างกันได้
แต่ถ้าบ้านเรา ประเมินแล้วว่า เหมาะสมที่จะติดตั้งแผงโซลาร์เซลล์ ก็เป็นเรื่องที่น่าสนใจ เพราะสามารถช่วยลดค่าไฟได้อยู่ไม่น้อย เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-